Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 125/12/5508	Ružomberok, 26.6.2012
EEČ : 2-42-68-2012

U Z N E S E N I E

Trestná vec:	obvinený XXXXX  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
obvinený  XXXXX uhradil škodu poškodenému XXXXX v nárokovanom rozsahu a zložil  na účet Okresnej prokuratúry Ružomberok  peňažnú sumu  určenú na všeobecne prospešné účely vo výške 50,- Eur a určil túto sumu adresovať subjektu Trojlístok, Centrum sociálnych služieb so sídlom Riadok 8, 03401 Ružomberok, IČO: 00647802, číslo účtu 8339659150/5600, z uvedenej sumy bude 25,- Eur poukázaných na peňažnú pomoc obetiam trestnej činnosti (§ 224 ods. 2 Trestného poriadku) 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Obv.odd. PZ Liptovská Teplá pod spisovou značkou ORP-190/LT-RK-2012.
dňa 25.02.2012 v čase okolo 21.30 h pred pohostinským zariadením BISTRO MAJER v obci XXXXX, okres XXXXX XXXXX trikrát udrel päsťou do tvárovej časti hlavy XXXXX, čím XXXXX,  nar. XXXXX v Ružomberku, trvalo bytom XXXXX, okres XXXXX spôsobil zranenia a to pohmoždeniny tváre, nosa a ľavého oka, ako aj zlomeninu dolného rezáka, ktoré zranenia si nevyžiadali práceneschopnosť, ani obmedzenie obvyklého spôsobu života.

Odôvodnenie: 
Poverený príslušník Obvodného oddelenia  v Liptovskej Teplej uznesením pod sp. zn. ČVS: ORP - 190/LT - RK - 2012 zo dňa 26.03.2012 podľa § 199 ods. 1  Trestného poriadku  začal trestné stíhanie za prečin výtržníctva podľa § 364 ods. 1 písm. a) Trestného zákona a zároveň podľa § 206 ods. 1 Trestného poriadku vzniesol  obvinenie XXXXX za prečin výtržníctva podľa § 364 ods. 1 písm. a) Trestného zákona pre skutok, že

dňa 25.02.2012 v čase okolo 21.30 h pred pohostinským zariadením BISTRO MAJER v obci XXXXX, okres XXXXX XXXXX, nar. XXXXX, trvalo bytom XXXXX 69, okres XXXXX, verejne, na mieste verejnosti prístupnom, napadol poškodeného XXXXX, nar. XXXXX, trvalo bytom XXXXX, okres XXXXX tak, že pristúpil k poškodenému a následne ho trikrát udrel päsťou svojej ruky do tvárovej časti hlavy poškodeného, čím mu obvinený XXXXX svojim konaním spôsobil zranenia a to pohmoždeniny tváre, nosa a ľavého oka, ako aj zlomeninu dolného rezáka, ktoré zranenia si nevyžiadali práceneschopnosť, ani obmedzenie obvyklého spôsobu života poškodeného XXXXX.

Preskúmaním k veci sa vzťahujúceho vyšetrovacieho spisu som zistila, že skutok, pre ktorý je vedené trestné stíhanie, je preukázaný výpoveďou obvineného XXXXX, výpoveďami svedka - poškodeného XXXXX, svedkov XXXXX, XXXXX, XXXXX, XXXXX a lekárskymi správami.

	Vyšetrovací spis po skončení skráteného vyšetrovania bol odstúpený prokurátorom probačnému a mediačnému úradníkovi Okresného súdu XXXXX  za účelom vykonania mediácie, ktorá bola úspešne zrealizovaná   dňa   13.06.2012. 

Obvinený a poškodení uzavreli  dňa 13.06.2012 zmier, v rámci ktorého   obvinený  vyhlásil, že spáchal skutok, za ktorý je stíhaný a toto vyhlásenie vykonal slobodne, vážne a určito. Obvinený uhradil poškodenému XXXXX škodu v nárokovanom rozsahu, t. j. vo výške 18,- Eur a poškodenej spoločnosti Všeobecná zdravotná poisťovňa a. s., Mamateyova 17, Bratislava, IČO: 35 937 874 škodu vo výške 14,84 Eur. Poškodený XXXXX zároveň vyhlásil, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustil obvinený, žiadne ďalšie nároky na odškodnenie. 
	
Zároveň obvinený zložil na účet  Okresnej prokuratúry Ružomberok  peňažnú sumu na všeobecne prospešné účely vo výške 50,- Eur.  V zmysle uzatvoreného zmieru bol určený adresát uvedenej sumy Trojlístok, Centrum sociálnych služieb so sídlom Riadok 8, 03401 Ružomberok, IČO: 00647802, číslo účtu 8339659150/5600  tým, že z uvedenej sumy bude 25,- Eur  poukázaných na peňažnú pomoc obetiam trestnej činnosti. 

	Podľa § 220 ods. 1 písm. a), b), c)  Trestného poriadku v konaní o prečine, na 
ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a/ vyhlási, že spáchal skutok, za ktorý je stíhaný a nie sú odôvodnené pochybnosti o 
tom, že jeho vyhlásenie bolo vykonané slobodne, vážne  a určito, 
b/ nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c/ zloží na účet súdu a v prípravnom konaní na účet prokuratúry peňažnú sumu určenú 
konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

Podľa § 364 ods. 1 písm. a) Trestného zákona kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného, potrestá sa odňatím slobody až tri roky.  

  Z vyšetrovacieho spisu  vyplýva, že obvinený XXXXX nebol doposiaľ prejednávaný za priestupok. V odpise registra trestov má jeden záznam z roku 1989, na páchateľa sa však hľadí, akoby odsúdený nebol. V mieste trvalého bydliska je obvinený hodnotený kladne. Obvinený a poškodení súhlasili s postupom podľa § 220 ods. 1 Trestného poriadku. 

	Vzhľadom na povahu a závažnosť  spáchaného  činu  a na osobu obvineného   som dospela k záveru, že takýto spôsob rozhodnutia v trestnej veci obvineného XXXXX je dostačujúci a preto som zmier uzavretý medzi obvineným a poškodeným schválila a trestné stíhanie obvineného zastavila podľa § 220 ods. 1 Trestného poriadku.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Štupáková
prokurátorka